*Tähän MLL:n yhdistyksen / yhdistysten logo*

**Hyvä valtuutettu,**

terveiset Mannerheimin Lastensuojeluliiton paikallisyhdistyksestä ja lämpimät onnittelut! Olet tärkeässä tehtävässä. Perheen ohella merkittävimmät lasten ja nuorten kasvuympäristöt – varhaiskasvatus, koulu ja vapaa-ajan palvelut – ovat kaikki kuntapalveluita.

MLL on avoin kansalaisjärjestö, joka edistää lasten, nuorten ja perheiden hyvinvointia. Rakennamme lapsiystävällistä yhteiskuntaa yhdessä kumppaneidemme kanssa, joista paikallistasolla kunta on yksi tärkeimmistä. Paikallisyhdistyksemme järjestää kunnassa monenlaista perheitä tukevaa ja ennaltaehkäisevää toimintaa. *(tähän yhdistyksen toiminnan kuvailua*).

MLL:n piirit tukevat yhdistysten toimintaa ja järjestävät mm. tukihenkilötoimintaa. Valtakunnallisesti tärkeitä palveluitamme ovat mm. lasten, nuorten ja vanhempien auttavat puhelimet ja digipalvelut sekä vanhempainnetti.

**Lasten ja nuorten asiat korostuvat entisestään kunnan toiminnassa**

Alkaneella valtuustokaudella haluamme nostaa esiin kuntien sote-uudistuksen myötä muuttuneen roolin lapsia, nuoria ja perheitä koskevassa päätöksenteossa sekä koronakriisin kielteisten vaikutusten torjunnan.

Sosiaali- ja terveyspalveluiden siirtyessä kunnalta hyvinvointialueelle **lasten ja nuorten hyvinvoinnin turvaaminen on kunnan tärkein tehtäväkokonaisuus**.

**Lasten ja nuorten osallisuutta ja vaikutusmahdollisuuksia** on tärkeää edistää kunnan palveluissa ja toiminnassa**.** Lasten ja nuorten osallisuuden ja vaikuttamisen keinot on kirjattava kuntastrategiaan. Strategian suunnittelussa on hyvä hyödyntää **kansallista lapsistrategiaa.** <https://www.lapsenoikeudet.fi/kampanja/lapsistrategia/julkaisut/>. Lapsiin ja nuoriin kohdistuvat vaikutukset on arvioitava kunnan päätöksenteossa ja toiminnan kehittämisessä (MLL:n ohjeistuksia lapsivaikutusten arvioinnin tueksi: <https://www.mll.fi/kumppaneille/kuntayhteistyo/lapsivaikutusten-arviointi/>)

Lasten ja nuorten hyvinvoinnin ja terveyden edistämisessä on erityinen huomio kiinnitettävä kiusaamisen ja yksinäisyyden ehkäisemiseen ja mielenterveyden edistämiseen.

Kunnan ja järjestöjen **perhekeskuskumppanuus on hyvä mahdollisuus lisätä perheiden ennaltaehkäisevää tukea,** joka vähentää korjaavien palvelujen tarvetta. Esimerkiksi perhekahvilatoimintamme luo tärkeitä avoimia ja kynnyksettömiä kohtaamispaikkoja lapsiperheille sekä vertaistuen avulla tukee vanhemmuutta ja auttaa kasvatuksen ja arjen jaksamisen haasteissa.

**Koronakriisin kielteisten vaikutusten torjunta**

Koronakriisi on lisännyt lasten ja nuorten hyvinvoinnin, mielenterveyden, oppimisen ja pärjäämisen haasteita. Lasten ja nuorten huoli omasta arjesta ja tulevaisuudesta on kasvanut. **Kriisin kielteisten vaikutusten torjuminen kuuluu kunnan merkittävimpiin tehtäviin lähivuosina**.

Koronakriisin hoidossa **on varmistettava, että kunnan palveluissa on riittävät voimavarat lasten, nuorten ja perheiden hyvinvoinnin turvaamiseen**. Lasten ja nuorten kasvuympäristöissä on lujitettava lasten ja nuorten tulevaisuuden uskoa, turvallisuuden tunnetta ja kokemusta mahdollisuudesta osallistua ja vaikuttaa.

Kriisin tehokas jälkihoito edellyttää **yhteistyön vahvistamista ja moniammatillisuuden lisäämistä** esimerkiksi varhaiskasvatuksessa, kouluissa ja oppilaitoksessa. **Ennaltaehkäisevien palvelujen vahvistaminen** auttaa estämään, ettei lapsia ja perheitä joudu tuen viipymisen vuoksi tarpeettomasti raskaiden korjaavien palveluiden piiriin.

**Työsarkaa riittää, mutta yhteistyössä eri toimijoiden kesken saamme paljon aikaan. Ollaan kuuloilla ja olethan meihin yhteydessä, kun haluat tietää, mitä alueemme lapsille, nuorille ja perheille kuuluu. Lämpimästi tervetuloa myös paikanpäälle tutustumaan toimintaamme!**

*MLL:n yhdistyksen / yhdistysten allekirjoitus / allekirjoitukset*